September 2008

**September [[2008]]** kroonika.

2008. aasta september algas esmaspäeval ja lõppes 30 ööpäeva pärast teisipäeval.

## [[1. september]]

* Muslimitel algas paastukuu ramadaan.
* ÜRO uus inimõiguste volinik Navanethem Pillay astus ametisse.
* Belgias Brüsselis toimus Euroopa Liidu ülemkogu, kus arutati Lõuna-Osseetia sõja tulemusel välja kujunenud olukorda Gruusias. Kohtumisel otsustati peatada kõnelused uue partnerluslepingu sõlmimiseks Euroopa Liidu ja Venemaa vahel kuni Venemaa vägede lahkumiseni Gruusiast. Eestit esindas ülemkogul peaminister Andrus Ansip.
* Ameerika Ühendriikides Minnesota osariigis Saint Pauli linnas algas Vabariikliku Partei neli päeva kestev parteikonvent.
* Ameerika Ühendriikide sõjavägi loovutas Iraagi armeele kontrolli Al-Anbāri kubernerkonna üle.
* Ameerika Ühendriikide lõunarannikule jõudis orkaan Gustav, tabades Louisiana osariiki New Orleansist edelas. Kuna mandrile jõudes oli orkaan nõrgenenud teise kategooria tormiks, siis olulisi purustusi ja inimohvreid see endaga kaasa ei toonud.
* Boliivia president Evo Morales alustas ametlikku visiiti Iraanis.
* Haiti rannikule jõudis orkaan Hanna, põhjustades rannikualadel ulatuslikke üleujutusi. Tormikahjustuste ja üleujutuste tagajärjel hukkus nelja päeva jooksul umbes 500 inimest.
* Jaapanis astus ootamatult ametist tagasi peaminister Yasuo Fukuda.
* Eesti president Toomas Hendrik Ilves kuulutas välja kooliõpilaste ajalooliste uurimistööde võistluse "Minu Eesti".
* Eestisse saabus kahepäevasele visiidile NATO Brunssumi ühendväejuhatuse ülem, Saksa kindral Egon Ramms.
* Eesti ja Läti vahel jõustus kahepoolne pensionileping, mis reguleerib naaberriigi kodanikele pensionite maksmise korda Nõukogude Liidu ajal töötatud aastate eest.
* Eesti vene õppekeelega koolides muutus alates 10. klassist kohustuslikuks eesti kirjanduse õpetamine eesti keeles. Täiendavalt peab keskkoolis uuel õppeaastal eesti keeles õpetama veel kas muusika- või ühiskonnaõpetust.
* Eestis Tallinnas kinnitas ettevõtte Tallinna Vesi nõukogu ettevõtte tegevjuhiks senise finantsdirektori Ian Plenderleithi. Plenderleith astub ametisse 1. oktoobril. 
* Eesti Noorteühenduste Liidus alustas tööd uus juhatus koosseisus Olger Tali (esimees), Cristo Pajust, Lauri Alver, Aune Lillemets, Jaan Urb ja Ulrika Hurt.

## [[2. september]]

* Kosovo valitsus nimetas ametisse riigi esimesed kümme välisesindajat. Asjurid hakkasid Kosovot esindama Albaanias, Austrias, Belgias, Suurbritannias, Prantsusmaal, Saksamaal, Itaalias, Šveitsis, Türgis ja Ameerika Ühendriikides. 
* Lätis Jūrmalas kohtusid Eesti välisminister Urmas Paet, Läti välisminister Māris Riekstiņš ja Leedu välisminister Petras Vaitiekūnas, et arutada Lõuna-Osseetia sõja tulemusel välja kujunenud olukorda Gruusias.
* Ukraina parlament Ülemraada võttis vastu mitmed seadused, millega piirati president Viktor Juštšenko volitusi. Presidenti toetava fraktsiooni "Meie Ukraina – Rahva Omakaitse" liikmed lahkusid protestiks istungilt. Hiljem otsustasid erakonna Meie Ukraina liikmed lahkuda ka valitsuskoalitsioonist; erakonna Rahva Omakaitse liikmed aga hääletasid koalitsioonis jätkamise poolt.
* Ameerika Ühendriikide asepresident Dick Cheney saabus ametlikule visiidile Gruusiasse, alustades selle visiidiga oma ringreisi Gruusias, Aserbaidžaanis, Ukrainas ja Itaalias.
* Ameerika Ühendriikide veebiotsingufirma Google tegi kättesaadavaks uue veebibrauseri Google Chrome testversiooni.
* Nicaragua president Daniel Ortega teatas armeepidustuste ajal peetud kõnes, et tunnustab Venemaa eeskujul Abhaasia ja Lõuna-Osseetia iseseisvus.
* Tai valitsus kehtestas jätkuvate opositsiooni meeleavalduste tõttu pealinnas Bangkokis erakorralise seisukorra ja keelustas kõik avalikud rahvakogunemised. Sõjaväele anti linnas korra tagamiseks erivolitused.
* Eesti president Toomas Hendrik Ilves võttis vastu Rootsi suursaadiku Jan Palmstierna, Lõuna-Aafrika Vabariigi suursaadiku Lyttelton Mncedisi Sobizana Mngqikana ja Malaisia suursaadiku Dato Kamarudin bin Mustafa volikirjad.
* Eesti põllumajandusminister Helir-Valdor Seeder alustas kahepäevast ametlikku visiiti Lätis, et osaleda rahvusvahelisel toidumessil "Riga Food 2008".

## [[3. september]]

* Gruusia pealinnas Thbilisis lõpetas seoses kahe riigi vaheliste diplomaatiliste suhete katkemisega töö Venemaa saatkond.
* Gruusia parlament tühistas Gruusia–Venemaa konflikti ajal kehtestatud sõjaseisukorra.
* Gruusia pealinna Thbilisi lennujaamas peeti õhtul kinni riigi endise presidendi Zviad Gamsahhurdia poeg Tshotne Gamsahhurdia, keda võimud kahtlustavad riigipöördekatse ettevalmistamises.
* Küprose pealinnas Nikosias kohtusid Küprose Vabariigi president Dimítris Christófias ja Põhja-Küprose Türgi Vabariigi president Mehmet Ali Talat eesmärgiga leida võimalusi Küprose taasühendamiseks.
* Prantsusmaa president Nicolas Sarkozy alustas ametlikku visiiti Süürias.
* Venemaal avati Moskva XXI rahvusvaheline raamatumess.
* Ameerika Ühendriikides Minnesota osariigis Saint Pauli linnas toimunud parteikonvendil nimetati ametlikult Vabariikliku Partei presidendikandidaadiks 2008. aasta valimistel senaator John McCain.
* Pakistani pealinna Islamabadi lähistel rünnati peaminister Yousaf Raza Gillani autot. Auto sai kaks kuulitabamust, peaminister rünnakus kannatada ei saanud.
* Sambias toimusid 19. augustil surnud president Levy Mwanawasa matused.
* Eesti president Toomas Hendrik Ilves võttis vastu Hondurase suursaadiku Iliana Waleska Pastor Melghemi, Malta suursaadiku Lawrence Grechi ja Mehhiko suursaadiku Agustín Gutiérrez Caneti volikirjad.
* Eesti president Toomas Hendrik Ilves vabastas vastavalt Riigikohtu esimehe Märt Raski ettepanekule ametist Harju Maakohtu kohtuniku Merike Allikmäe.

## [[4. september]]

* Venemaa koosseisu kuuluva Karatšai-Tšerkessia presidendina vannutati ametisse Boriss Ebzejev.
* Venemaa parlamendi ülemkoja Föderatsiooninõukogu esimees Sergei Mironov ja Abhaasia parlamendi esimees Nugzar Ašuba allkirjastasid Moskvas parlamentidevahelise koostöö lepingu.
* Ameerika Ühendriikides Minnesota osariigis Saint Pauli linnas toimunud parteikonvendil nimetati ametlikult Vabariikliku Partei asepresidendikandidaadiks 2008. aasta valimistel Alaska kuberner Sarah Palin.
* Ameerika Ühendriikides tunnistas Detroiti linnapea Kwame Kilpatrick ennast süüdi õigusemõistmise takistamises ja teatas, et lahkub linnapea ametist.
* Ameerika Ühendriikide asepresident Dick Cheney saabus Ukrainasse, olles eelnevalt külastanud Gruusiat ja Aserbaidžaani.
* Tai peaminister Samak Sundaravej rahuldas välisminister Tej Bunnagi tagasiastumispalve.
* Eestit külastas endine Leedu riigipea, Euroopa Parlamendi liige Vytautas Landsbergis. Ta esines Tallinna Ülikoolis ettekandega Baltimaade julgeoleku teemal.

## [[5. september]]

* Serbias astus ametist tagasi peamise opositsioonierakonna Serbia Radikaalse Partei tegelik juht, aseesimees Tomislav Nikolić.
* Ameerika Ühendriikide riigisekretär Condoleezza Rice alustas ametlikku visiiti Liibüas, olles pärast 55-aastast vaheaega esimene Ühendriikide välisminister, kes Liibüat külastab.
* Ameerika Ühendriikides kuulutati välja peamiselt Nevada ja Arizona osariigis tegutseva panga Silver State Bank pankrot. Tegu oli alates 2008. aasta algusest 11. pankrotistunud pangaga Ühendriikides. Panga kontorid ja hoiused anti üle pangale Nevada State Bank.
* Haitil kiitis parlamendi ülemkoda heaks peaminister Michèle Pierre-Louis' valitsusprogrammi, võimaldades tema valitsusel ametlikult ametisse asuda. Valitsuse liikmed vannutati ametisse samal päeval.
* Austraalias astus ametisse kindralkuberner Quentin Bryce, kes on esimene naine sellel ametikohal.
* Austraalias astus tagasi Uus-Lõuna-Walesi osariigi peaminister Morris Iemma. Uueks peaministriks vannutati Nathan Rees.
* Jaapani välisminister Tarō Asō teatas ametlikult oma kavatsusest kandideerida riigi peaministriks.
* Angolas algasid parlamendivalimised.
* Sambia valitsev partei Liikumine Mitmeparteilise Demokraatia Eest valis eelmisel kuul surnud president Levy Mwanawasa asemel esimeheks presidendi kohusetäitja, asepresident Rupiah Banda.
* Togos astus ametist tagasi peaminister Komlan Mally.
* Eesti Rahvusringhääling avas Pärnus uue stuudio, mis võimaldas hakata edastama Pärnust lisaks raadiosaadetele ka telepilti.

## [[6. september]]

* Itaalias toimus Veneetsia filmifestivali auhinnatseremoonia. Festivali peaauhinna Kuldlõvi pälvis Ameerika Ühendriikide filmilavastaja Darren Aronofsky film "The Wrestler". Parimaks režissööriks tunnistati Venemaa filmilavastaja Aleksei German noorem filmi "Bumažnõi soldat" eest. Parimaks meesnäitlejaks valiti itaallane Silvio Orlando ja parimaks naisnäitlejaks prantslanna Dominique Blanc.
* Leedus toimus Baltimaade sotsiaaldemokraatlike erakondade ühisfoorum, kus sõlmiti kolme partei vaheline leping koostöö tihendamiseks Euroopa Liidu ja Euroopa Parlamendi tasandil. Eesti Sotsiaaldemokraatliku Erakonna poolt allkirjastas lepingu erakonna esimees Ivari Padar.
* Türgi president Abdullah Gül osales pealtvaatajana Armeenia pealinnas Jerevanis kahe riigi vahelisel jalgpallimatšil, olles esimene Türgi riigipea, kes Armeeniat külastab.
* Hiina pealinnas Pekingis algasid 12. paraolümpiamängud, kus Eestit esindavad ujujad Kardo Ploomipuu ja Kristo Ringas ning laskesportlane Helmut Mänd.
* Pakistanis toimusid presidendivalimised, mille võitis Benazir Bhutto lesk, Pakistani Rahvapartei esimees Asif Ali Zardari.
* Eestis Tartus toimus Keskerakonna noortekogu volikogu istung, kus volikogu uueks esimeheks valiti tartlane Artjom Suvorov.

## [[7. september]]

* Saksamaal lahkus ametist sisekriisis vaevleva Sotsiaaldemokraatliku Partei esimees Kurt Beck, kelle asemel valiti uueks esimeheks Franz Müntefering. Ühtlasi nimetas partei juhtkond oma kantslerikandidaadiks 2009. aasta parlamendivalimistel välisminister Frank-Walter Steinmeieri.
* Ameerika Ühendriikide valitsus teatas pankrotiohus kinnisvaralaenufirmade Fannie Mae ja Freddie Mac riigistamisest.
* Kanada peaminister Stephen Harper palus kindralkuberneril riigi parlament laiali saata ja kuulutas 14. oktoobriks välja ennetähtaegsed parlamendivalimised.
* Hiinale kuuluvas Hongkongi erihalduspiirkonnas toimusid kohaliku parlamendi valimised.
* Togo uueks peaministriks nimetati senine ÜRO abipeasekretär Gilbert Fossoun Houngbo.

## [[8. september]]

* Prantsusmaa president Nicolas Sarkozy, Euroopa Komisjoni president José Manuel Barroso ja Euroopa Liidu välispoliitika juht Javier Solana viibisid ametlikul lühivisiidil Venemaal, et arutada president Dmitri Medvedeviga Lõuna-Osseetia sõja tulemusel väljakujunenud olukorda Gruusias. Õhtul lendas Nicolas Sarkozy Moskvast edasi Gruusia pealinna Thbilisisse, kus kohtus Gruusia presidendi Mihheil Saakašviliga.
* Prantsusmaal Angersis algas Euroopa Liidu tervishoiuministrite mitteametlik kohtumine.
* Ameerika Ühendriikide asepresident Dick Cheney saabus ametlikule visiidile Itaaliasse. Visiidi esimesel päeval kohtus ta Itaalia presidendi Giorgio Napolitanoga.
* Jaapani kaitseminister Yuriko Koike teatas, et kavatseb kandideerida riigi peaministriks. Koikest saaks sellisel juhul Jaapani esimene naisvalitsusjuht.
* Tai kuningas Bhumibol Adulyadej kinnitas riigi uueks välisministriks 66-aastase karjääridiplomaadi Saroj Chavanaviraj.
* Eesti peaminister Andrus Ansip alustas kolmepäevast ametlikku visiiti Horvaatias.
* Eestis kogunes sügisistungjärgule XI Riigikogu.
* Eesti president Toomas Hendrik Ilves alustas koos abikaasa Evelin Ilvesega kahepäevast töövisiiti Läänemaal.
* Eesti suursaadik Türgis Aivo Orav andis president Abdullah Gülile üle oma volikirjad.

## [[9. september]]

* Austria pealinnas Viinis toimunud OPECi tippkohtumisel leppisid organisatsiooni liikmesriigid kokku naftatoodangu vähendamises. Ühtlasi peatas Indoneesia tähtajatult oma liikmesuse organisatsioonis.
* Itaalia president Giorgio Napolitano alustas ametlikku visiiti Soomes, kus kohtub president Tarja Haloneni ja peaminister Matti Vanhaneniga.
* Prantsusmaa pealinnas Pariisis toimus Euroopa Liidu ja Ukraina tippkohtumine.
* Serbia parlament kiitis häältega 139:26 heaks stabilisatsiooni- ja assotsiatsioonilepingu Euroopa Liiduga.
* Taanis teatas tagasiastumisest koalitsiooni kuuluva Konservatiivse Rahvapartei esimees, majandusminister Bendt Bendtsen. Erakonna uueks esimeheks sai Lene Espersen.
* Pakistanis andis ametivande president Asif Ali Zardari.
* Põhja-Korea pealinnas P'yŏngyangis tähistati riigi ajaloo suurima sõjaväeparaadiga 60 aasta möödumist Korea Rahvademokraatliku Vabariigi väljakuulutamisest. Riigijuhti Kim Chŏng-ili paraadi vastu võtmas ei olnud.
* Tai kohus otsustas, et peaminister Samak Sundaravej on süüdi korruptsioonis ja peab koos oma valitsusega tagasi astuma, sest võttis juba peaministrina ametis olles kokasaates osalemise eest raha. Peaministri tagandamine jõustus kohe, ülejäänud valitsuse liikmed said loa 30 päeva kohusetäitjatena ametis jätkata. Peaministri kohuseid asus täitma esimene asepeaminister Somchai Wongsawat.
* Angola peamine opositsioonipartei UNITA tunnistas lüüasaamist parlamendivalimistel.
* Eestis Pärnus algas Balti- ja Põhjamaade välisministrite kahepäevane kohtumine.
* Eestis Harjumaal valis Viimsi vallavolikogu tagasi astunud Urmas Arumäe asemel uueks vallavanemaks Isamaa ja Res Publica Liidu liikme Haldo Oravase.
* Eestis Ida-Virumaal Vaivara vallas Perjatsi külas endise riigisekretäri Karl Terrase sünnikohas avati tema mälestuskivi. Kivi avamisel osales ametis olev riigisekretär Heiki Loot.

## [[10. september]]

* Itaalia peaminister Silvio Berlusconi alustas ametlikku visiiti Suurbritannias, kohtudes Londonis Suurbritannia peaministri Gordon Browniga.
* Käivitati Šveitsi ja Prantsusmaa piiril paiknev CERN-i kiirendi – suur hadronipõrguti (LHC).
* Taanis astus tagasi majandusminister Bendt Bendtsen, kes oli eelmisel päeval loobunud ka Konservatiivse Rahvapartei esimehe ametikohast. Majandusministriks sai senine justiitsminister Lene Espersen, justiitsministriks Brian Mikkelsen.
* Venemaa välisminister Sergei Lavrov alustas ametlikku visiiti Poolas.
* Boliivia võimud andsid korralduse riigist lahkuda Ameerika Ühendriikide suursaadikul Philip Goldbergil, keda president Evo Morales süüdistas "vandenõus demokraatia vastu" ja riigi terviklikkuse lõhkumises.
* Eestis ilmus TEA entsüklopeedia esimene köide.
* Eesti valitsus kiitis põhimõtteliselt heaks rahandusministri esitatud 2009. aasta eelarve täiendavate tulude projekti umbes 7,4 miljardi krooni ulatuses. Projekt nägi ette, et alates 1. jaanuarist 2009 kaob enamik riigis kehtivatest käibemaksuerisustest (perioodika, raamatute ja ravimite käibemaksumäär tõuseb 5 protsendilt 9 protsendile, kõigile ülejäänud kaubaartiklitele ja teenustele rakendatakse 18-protsendilist käibemaksumäära) ning 1. juulist 2009 tõuseb maagaasi aktsiis 157 kroonilt 1000 kuupmeetri gaasi kohta 655 kroonini 1000 kuupmeetri gaasi kohta.

## [[11. september]]

* Ameerika Ühendriikides New Yorgis meenutati seitsme aasta möödumist 11. septembri terrorirünnakutest. Mälestustseremoonial esinesid kõnega presidendikandidaadid Barack Obama ja John McCain.
* Ameerika Ühendriikide võimud andsid Boliivia suursaadikule aega 72 tundi riigist lahkumiseks, vastates nii president Evo Moralese eelmisel päeval tehtud otsusele saata Boliiviast välja Ühendriikide suursaadik.
* Venezuela võimud andsid Ameerika Ühendriikide suursaadikule Patrick Duddyle korralduse 72 tunni jooksul riigist lahkuda ja kutsusid ühtlasi tagasi Venezuela suursaadiku Ameerika Ühendriikides. President Hugo Chávez nimetas seda solidaarsuse näitamiseks Boliiviale.
* Bangladeshis vabastati kautsjoni vastu eelmise aasta septembris korruptsioonisüüdistuse alusel vahistatud ekspeaminister Khaleda Zia.
* Indoneesia idaosa tabas 7,6-pallise tugevusega maavärin, mille kese asus 122 kilomeetri kaugusel Ternate linnast Põhja-Maluku provintsis.
* Jaapani põhjaosa tabas kohaliku aja järgi kell 9.21 hommikul 7-pallise tugevusega maavärin, mille kese asus pealinnast Tōkyōst 700 kilomeetrit põhja suunas.
* Mongoolia parlament valis riigi peaministriks tagasi Sandžiin Bajari.
* Tai valitsev Rahva Võimu Partei nimetas peaministrikandidaadiks kohtu poolt 9. septembril samast ametist tagandatud Samak Sundaravej.
* Eesti president Toomas Hendrik Ilves sõitis Ljubljanasse, alustades neli päeva kestvat töövisiiti Sloveenias ja Montenegros.
* Eesti Rahvusraamatukogu nõukogu valis raamatukogu uueks peadirektoriks Janne Andresoo.
* Eestis Tallinna kobarkinos Coca-Cola Plaza esilinastus René Vilbre lavastatud mängufilm "Mina olin siin".

## [[12. september]]

* Paavst Benedictus XVI alustas neli päeva kestvat visiiti Prantsusmaal.
* Poola pealinnas Varssavis algas uuesti kohtuprotsess endise kommunistliku riigijuhi Wojciech Jaruzelski üle, keda süüdistatakse 1981. aastal sõjaseisukorra väljakuulutamises ja meeleavaldajate vastu relvade kasutamises. Siiani oli Jaruzelski halva tervise tõttu istungitel osalemist vältinud.
* Ungaris Szolnoki linnas allkirjastati Szolnoki ja Rakvere sõprusleping. Rakvere nimel allkirjastab lepingu Rakvere linnapea Andres Jaadla.
* Ameerika Ühendriikides Los Angelese lähistel Chatsworthis põrkasid kohaliku aja järgi kell 16.32 kokku kaubarong ja reisirong. Hukkus vähemalt 24 ja sai vigastada 135 inimest.
* Tai valitsev Rahva Võimu Partei võttis tagasi Samak Sundaravej kandidatuuri peaministri ametikohale kui selgus, et Samakil puudub koalitsioonipartnerite ja ka osade Rahva Võimu Partei parlamendisaadikute toetus.
* Uus-Meremaa peaminister Helen Clark määras parlamendivalimiste toimumise kuupäevaks 8. novembri.
* Lõuna-Aafrika Vabariigi kohus otsustas lõpetada korruptsioonis süüdistatava endise asepresidendi ja valitseva partei Aafrika Rahvuskongressi esimehe Jacob Zuma süüasja, sest kohtuniku hinnangul oli süüdistus poliitiliselt motiveeritud.
* Nigeri valitsus kehtestas suitsetamiskeelu ühistranspordis ning avalikes kohtades, näiteks kauplustes ja teenindusasutustes.
* Eestis viibis lühivisiidil endine Ameerika Ühendriikide kaitseminister ja Stanfordi ülikooli õppejõud William Perry. Visiidi raames kohtus ta kaitseminister Jaak Aaviksooga.

## [[13. september]]

* Paavst Benedictus XVI pidas oma Prantsusmaa-visiidi raames Pariisis vabaõhumissa, millest võttis osa umbes 250 000 inimest. Paavstiga koos teenis 50 piiskoppi ja 900 preestrit. Missal osales ka Prantsusmaa peaminister François Fillon.
* Sõda Lõuna-Osseetias: Venemaa alustas vägede väljaviimist Gruusiale kuuluvatest Phothi ja Senaki linnadest. Kokku likvideeriti viis vaatlusposti.
* Afganistani pealinnast Kabulist lääne pool Paghmāni linna juures toimunud teeäärse pommi plahvatuses sai surma Lowgari provintsi kuberner, endine minister Abdullah Wardak. Koos kuberneriga hukkusid ka tema autojuht ja kaks ihukaitsjat.
* India pealinna New Delhi turgudel ja meelelahutuskvartalis toimus viis pommiplahvatust. Hukkus vähemalt 22 ja sai vigastada üle 100 inimese. Politsei leidis veel neli lõhkeseadeldist, mis õnnestus kahjutuks teha.

## [[14. september]]

* Paavst Benedictus XVI pidas oma Prantsusmaa-visiidi raames Lourdesi linnas vabaõhumissa, millel osales enam kui 200 000 palverändurit. Missaga märgiti 150 aasta möödumist Lourdesi Jumalaema ilmutustest.
* Türgi looderannikul 300 meetri kaugusel kaldast läks hilisõhtul põhja Bandirmast İstanbuli teel olnud parvlaev. Laeva pardal oli 96 inimest, kellest hukkus vähemalt seitse.
* Aerofloti lend 821: Venemaal süttis õhus põlema ja kukkus alla lennufirma Aeroflot tütarettevõttele Aeroflot-Nord kuulunud reisilennuk Boeing 737-500, mis oli teel Moskvast Permi. Ühendus lennukiga kadus kohaliku aja järgi kell 3.21 öösel, mil lennuk oli alustamas maandumist Permi lennuväljale. Lennuki pardal viibis 88 inimest, kellest 21 olid välismaalased; kõik reisijad ja meeskonnaliikmed hukkusid. Teiste seas hukkus ka Tšetšeenia sõdades silma paistnud kindral Gennadi Trošev.
* Nepali maoistist peaminister Prachanda alustas oma ametiaja esimest välisvisiiti, saabudes viiepäevasele ametlikule külaskäigule naaberriiki Indiasse.
* Tai peaministri kohusetäitja Somchai Wongsawat tühistas alates 2. septembrist opositsiooni meeleavalduste tõttu pealinnas Bangkokis kehtinud erakorralise seisukorra.
* Eesti Riiklikus Nukuteatris esietendus Jevgeni Ibragimovi lavastatud näidend "Kuldvõtmeke ehk Buratino senitundmatud seiklused", millega avati teatri 57. hooaeg.

## [[15. september]]

* NATO peasekretär Jaap de Hoop Scheffer alustas kahepäevast ametlikku visiiti Gruusias.
* Rahvusvaheline Valuutafond kiitis heaks 750 miljoni USA dollari suuruse laenu eraldamise Gruusiale.
* Euroopa Liidu eriesindajaks Gruusias nimetati Pierre Morel.
* Taani peaminister Anders Fogh Rasmussen tegi üllatusvisiidi Afganistani.
* Ameerika Ühendriikides kuulutati välja investeerimispanga Lehman Brothers pankrot.
* Ameerika Ühendriikide suurim riistvaratootja Hewlett-Packard teatas, et kavatseb kolme aasta jooksul koondada 24 600 töökohta. Pool nendest koondatakse Ühendriikides, pool teistes maades.
* Liibanoni pealinnas Beirutis plahvatas öösel kuus pommi; inimesed rünnakutes vigastada ei saanud.
* Tai valitsev Rahva Võimu Partei esitas peaministri kandidaadiks valitsusjuhi kohuseid täitva haridusministri Somchai Wongsawati.
* Rwandas toimusid parlamendivalimised.
* Zimbabwe president Robert Mugabe ning opositsiooniliidrid Morgan Tsvangirai ja Arthur Mutambara allkirjastasid võimujagamisleppe, mille kohaselt kaasatakse valitsusse opositsiooni esindajad.
* Eesti suurim finantsettevõte Hansapank käivitas nimevahetusprotsessi, alustades oma teenuste ja kontorite üleviimist Swedbanki nime alla. 

## [[16. september]]

* Suurbritannias astus ametist tagasi Gordon Browni valitsuse Šotimaa küsimuste nooremminister David Cairns.
* Ukraina Ülemraadas lagunes lõplikult nn oranž valitsuskoalitsioon, mis koosnes peaminister Julija Tõmošenkot ja president Viktor Juštšenkot toetavatest parteidest. 
* Ameerika Ühendriikides New Yorgis avati 63. ÜRO Peaassamblee. Peaassamblee eesistujaks valiti vasakpoolne Nicaragua poliitik ja diplomaat Miguel D'Escoto Brockmann, kes esitas oma avakõnes üleskutse vähendada ÜRO Julgeolekunõukogu võimu.
* Ameerika Ühendriikide väekontingendi ülem Iraagis kindral David Petraeus andis juhtimise üle kindralleitnant Raymond Odiernole. Juhtimise üleandmist korraldas selleks Bagdadi lennanud Ühendriikide kaitseminister Robert Gates.
* Ameerika Ühendriikide valitsus teatas, et annab 85 miljardi USA dollari suuruse laenu finantsraskustesse sattunud riigi suurima kindlustusfirma AIG pankroti vältimiseks. 
* Boliivias vahistati president Evo Moralese üks peamisi poliitilisi oponente, Pando departemangu prefekt Leopoldo Fernández.
* Pakistani president Asif Ali Zardari kohtus eravisiidi raames Londonis Suurbritannia peaministri Gordon Browni ja välisministri David Milibandiga.
* Eesti siseminister Jüri Pihl alustas kahepäevast ametlikku visiiti Rootsis.
* Eesti Rahvusraamatukogu peadirektorina alustas tööd Janne Andresoo.

## [[17. september]]

* Ukrainas teatas oma tagasiastumisest Ülemraada esimees Arseni Jatsenjuk.
* Iisraeli valitsev Kadima partei valis sisevalimistel endale uue esimehe. Valimised võitis 43,1 protsendi häältega Iisraeli välisminister Tzipi Livni, tema vastaskandidaat Shaul Mofaz kogus 42 protsendi hääletanute toetuse.
* Jeemeni pealinnas Şan‘ā's rünnati kohaliku aja järgi 8.30 hommikul Ameerika Ühendriikide saatkonda. Esmalt õhiti saatkonna väravate ees autopomm, seejärel tulistati saatkonna hoonet rakettide ja käsirelvadega. Rünnakus hukkus kuusteist inimest, kelle seas oli ka neli tsiviilisikut. Ükski ameeriklasest saatkonnatöötaja surma ei saanud.
* Tai parlament valis riigi uueks peaministriks senise peaministri kohusetäitja Somchai Wongsawati.
* Eestis Tallinna Peeter-Pauli katedraalis kell 18.00 alanud pühal Missal võttis katoliku preester Vello Salo vastu apostelliku protonotaari tiitli. Tiitli üleandmisel osalesid Eesti apostellik administraator Philippe Jourdan ja Vatikani nuntsius Eestis Peter Stephan Zurbriggen.
* Eesti Rahvusringhäälingu juhatus otsustas, et Eesti osaleb 2009. aasta Eurovisiooni lauluvõistlusel Moskvas. Varem oli kaalutud Gruusia sündmuste tõttu lauluvõistluse boikoteerimist.

## [[18. september]]

* Itaalia investeerimisfirma CAI tühistas ülevõtmispakkumise pankrotistunud riiklikule lennufirmale Alitalia, sest viis lennutöötajate ametiühingut ei nõustunud pakutud tingimustega.
* Venemaa sõjamerelaevastik testis Moskva aja järgi kell 18.45 edukalt ballistilist raketti "Bulava".
* Ameerika Ühendriikide ekspresident George H. W. Bush andis Nõukogude Liidu viimasele riigipeale Mihhail Gorbatšovile üle Vabaduse medali, millega kaasnes 100 000 USA dollari suurune preemia.
* Uruguays astus ametisse majandus- ja rahandusminister Álvaro García.
* Iraagi lõunaosa kõrbes kukkus alla Ameerika Ühendriikide armee helikopter CH-47 Chinook. Mehaanilise probleemi tõttu juhtunud õnnetuses hukkus seitse Ühendriikide sõjaväelast.
* Tai kuningas Bhumibol Adulyadej kinnitas ametisse peaminister Somchai Wongsawati valitsuse.
* Eestis Tallinnas Mustamäe linnaosas algasid kolm päeva kestvad kodukandipäevad "Mustamäe sügis 2008".

## [[19. september]]

* Saksamaal Hattingenis lõhkes ehitustööde käigus välja kaevatud Teise maailmasõja aegne 250 kg pomm. Plahvatuses sai vigastada viisteist inimest.
* Šveitsis Genfi lähedal asuvas CERN-is kuumenesid tehnilise rikke tõttu üle suure hadronipõrguti magnetid ja seadmest lekkis üle tonni vedelat heeliumi, mistõttu tuli alles 10. septembril käivitatud ülikalli seadme töö peatada.
* Jaapanis astus tagasi põllumajandusminister Seiichi Ota. Ta tunnistas oma süüd, et ei olnud 2007. aastal võtnud midagi ette toiduaineettevõtte suhtes, mis müüs mürgist riisi.
* Svaasimaal toimusid parlamendivalimised.
* Egiptuses võeti pantvangi 11 Euroopa turisti ja nende 8 kohalikku giidi.
* Eestis avati reisijatele täies mahus kasutamiseks Tallinna lennujaama uuendatud reisiterminal. Lennujaama juurdeehitise avamisel teatas peaminister Andrus Ansip valitsuse otsusest anda lennujaamale Lennart Meri nimi.
* Eesti välisministeeriumi kantsler Matti Maasikas avas Singapuris Eesti aukonsulaadi. Ühtlasi kohtus ta Singapuri välisministri George Yong-Boon Yeoga.

## [[20. september]]

* CERN teatas, et Šveitsis Genfi lähedal asuv elementaarosakeste kiirendi – suur hadronipõrguti – on pärast eelmisel päeval toimunud riket peatatud vähemalt kaheks kuuks. 
* Hiinas Shenzheni linna ööklubis Dance King kohaliku aja järgi kell 23.00 puhkenud tulekahjus hukkus 43 ja sai vigastada 88 inimest.
* Lõuna-Aafrika Vabariigi valitsev partei Aafrika Rahvuskongress kutsus president Thabo Mbekit üles tagasi astuma, süüdistades teda sekkumises oma rivaali, erakonna esimehe Jacob Zuma kohtuasja. President oli varem sarnaseid süüdistusi ise eitanud, kuid teatas oma nõusolekust partei survel tagasi astuda.
* Pakistanis Islamabadis asuvas Marriotti hotellis korraldatud võimsas pommiplahvatuses hukkus teiste seas Tšehhi Vabariigi suursaadik Pakistanis Ivo Žďárek. Kokku sai surma vähemalt 51 ja vigastada 271 inimest.
* Eestis Tallinnas pandi nurgakivi Vabadussõja võidusambale. Samba nurgakivisse lisati samba ehituseks raha annetanud isikute ja organisatsioonide nimed. Tseremoonial osalesid Riigikogu esimees Ene Ergma, kaitseminister Jaak Aaviksoo ja Tallinna linnapea Edgar Savisaar.
* Eesti Keskerakonna volikogu valis esimeheks tagasi Kalev Kallo. Volikogu aseesimeesteks valiti tagasi Inara Luigas ja Heido Vitsur.
* Eestis ühinesid Isamaa ja Res Publica Liidu noorteühendused Noor-Isamaa ja Noored Konservatiivid. Uue noorteühenduse esimeheks valiti Veiko Lukmann, aseesimeesteks Alo Lõoke, Mari Agarmaa ja Ako Aasma.

## [[21. september]]

* Belgias lahkusid peaminister Yves Leterme'i juhitavast valitsuskoalitsioonist flaami väikepartei Uus Flaami Allianss esindajad.
* Hispaanias Baski autonoomses piirkonnas Ondarroa linna politseijaoskonna juures plahvatas varahommikul autopomm. Rünnakus sai vigastada 11 inimest, teiste seas ka 3 politseinikku.
* Sloveenias toimusid parlamendivalimised. Edukaimaks osutusid Sotsiaaldemokraadid, kes kogusid 30,5 protsendi valijate toetuse ja said 29 kohta 90-kohalises parlamendis. Teiseks jäi 29,3-protsendilise toetuse ja 28 parlamendikohaga peaminister Janez Janša juhitav Sloveenia Demokraatlik Partei. 
* Ameerika Ühendriikides Wisconsini osariigis Kenosha linnas kukkus kohaliku aja järgi kell 5.38 hommikul elumajja helikopter Robinson R44 II. Hukkusid helikopteris viibinud kaks inimest; viis õnnetuse ajal majas viibinud inimest kannatada ei saanud.
* Ameerika Ühendriikides Los Angeleses toimus teleauhindade Emmy kätteandmistseremoonia. Parima draamaseriaali auhinna pälvis "Mad Men" ja parimaks komöödiasarjaks valiti teist aastat järjest "30 Rock".
* Iisraeli peaminister Ehud Olmert esitas president Shim'on Peresele tagasiastumispalve.
* Eestis andis Harju Maakohus loa vahistada riigireetmises kahtlustatav endine kõrge riigiametnik Herman Simm, kes väidetavalt kogus ja edastas Venemaa kasuks salajasi andmeid.
* Eesti Evangeelse Luterliku Kiriku Tallinna Piiskopliku Toomkoguduse nõukogu teatas oma otsusest nimetada 2008. aasta Maarja medali kavaleriks roomakatoliku piiskop Philippe Jourdan.

## [[22. september]]

* Gruusia siseministeerium teatas mehitamata Venemaa luurelennuki allatulistamisest Gori linna lähistel.
* Venemaa president Dmitri Medvedev nimetas riikliku energiaettevõtte Venemaa Ühendatud Energiasüsteemid endise tegevjuhi Anatoli Tšubaisi riikliku nanotehnoloogiafirma Rosnanoteh peadirektoriks.
* Iisraeli president Shim'on Peres tegi uue valitsuse moodustamise ülesandeks erakonna Kadima esimehele, välisminister Tzipi Livnile.
* Jaapani valitsev Liberaaldemokraatlik Partei valis uueks esimeheks ja erakonna ametlikuks peaministrikandidaadiks välisminister Tarō Asō.
* Lõuna-Aafrika Vabariigis esitas tagasiastumispalve ka riigi asepresident Phumzile Mlambo-Ngcuka, järgides president Thabo Mbeki eeskuju.
* Lõuna-Aafrika Vabariigi valitsev partei Aafrika Rahvuskongress kinnitas ajutise presidendi kandidaadiks erakonna aseesimehe Kgalema Motlanthe.
* Vanuatu parlament valis riigi uueks peaministriks Edward Natapei.
* Eesti kultuuriministeeriumi muuseuminõunikuna alustas tööd Kersti Tiik.

## [[23. september]]

* CERN avaldas uue ametliku teadaande, mille kohaselt ei alusta Šveitsis Genfi lähedal asuv suur hadronipõrguti seoses 19. septembril toimunud tehnilise rikkega tööd enne 2009. aasta kevadet. 
* Gruusiasse jõudsid Euroopa Liidu saadetud esimesed kolmkümmend vaatlejat.
* Prantsusmaa energeetikaettevõte EdF teatas nõusolekust omandada Suurbritannia tuumaelektrijaamu haldav ettevõte British Energy. Tehingu väärtuseks on 12,5 miljardit Suurbritannia naelsterlingit.
* Kauhajoki koolitulistamine: Soomes Kauhajoki linna ametikoolis toimus kohaliku aja järgi kella 11 paiku tulistamine. Sama kooli õpilane, 22-aastane Matti Juhani Saari avas tule oma kaasõpilaste pihta ja tulistas lõpuks ka iseennast. Hukkus 10 inimest; tulistaja ise suri isetekitatud vigastustesse hiljem haiglas.
* Lõuna-Aafrika Vabariigis astus tagasi 11 valitsuse liiget, näidates sellega solidaarsust valitseva partei Aafrika Rahvuskongressi poolt tagasi astuma sunnitud presidendi Thabo Mbekiga.
* Eesti president Toomas Hendrik Ilves alustas visiiti Ameerika Ühendriikides, et osaleda ÜRO Peaassamblee 63. istungjärgul.
* Eestis lahkus ametist venekeelse majanduslehe Delovõje Vedomosti peatoimetaja Allan Soon.

## [[24. september]]

* Bosnia ja Hertsegoviina pealinnas Sarajevos toimus riigi ajaloo esimene geiparaad. Üritusel osalejaid ründasid islamistlikud meeleavaldajad, mitmed paraadil osalenud said vigastada. Politseil õnnestus vahistada ainult üks ründajatest.
* Venemaa pealinnas Moskvas lasti kohaliku aja järgi kell 17.15 maha Riigiduuma endine liige Ruslan Jamadajev, tuntud tšetšeeni sõjaväelase Sulim Jamadajevi vend. Kurjategijad kasutasid ära juhuse, et Jamadajev oli avanud oma soomustatud sõiduauto akna ja tulistasid teda läbi avatud akna. Raskelt haavata sai ka temaga samas masinas viibinud erukindralpolkovnik Sergei Kizjun, endine Tšetšeenia sõjaväeline komandant.
* Ameerika Ühendriikides algas kohtuprotsess Libeeria ekspresidendi Charles Ghankay Taylori poja Charles McArthur Emmanuel Taylori üle, keda süüdistatakse inimeste piinamises ajal, mil ta oli oma isa ihukaitseüksuse ülem.
* Jaapani parlamendi alamkoda valis häältega 337:117 välisminister Tarō Asō riigi uueks peaministriks. Samal päeval toetas parlamendi ülemkoda häältega 125:108 opositsiooni kandidaati Ichiro Ozawat. Alamkoda hääletas seejärel ülemkoja otsuse maha ja kinnitas Asō ikkagi riigi peaministriks.
* Põhja-Korea alustas Nyŏngbyŏni aatomiuuringutekeskuse taaskasutuselevõtmist, eemaldades kompleksilt Rahvusvahelise Aatomienergia Agentuuri pitserid ja saates objektilt minema agentuuri vaatlejad.
* Ghanas suri riigi rahandusminister Kwadwo Baah Wiredu.
* Eesti president Toomas Hendrik Ilves andis New Yorgis Portugali presidendile Aníbal Cavaco Silvale üle Maarjamaa Risti teenetemärgi keti.

## [[25. september]]

* Ameerika Ühendriikides New Yorgis kohtusid Venemaa välisminister Sergei Lavrov ja Ukraina välisminister Volodõmõr Ogrõzko.
* Ameerika Ühendriikides kuulutati välja suurpanga Washington Mutual pankrot. Osa Washington Mutuali kontoritest ja operatsioonidest võttis üle pank JPMorgan Chase.
* Ameerika Ühendriigid lõpetasid seoses kasvanud terroriohuga viisade väljastamise Pakistanis ja soovitasid oma kodanikel Pakistani mitte külastada.
* Hiina president Hu Jintao ja Venezuela president Hugo Chávez allkirjastasid Pekingis mitmed kahepoolsed koostöölepingud, millega nähti muuhulgas ette Venezuela nafta ekspordi suurendamine Hiinasse.
* Hiina saatis Jiuquani kosmosekeskusest orbiidile oma kolmanda mehitatud kosmoselaeva. Missiooni pikkuseks on 68 tundi ja sellel osaleb kolm kosmonauti.
* Kambodža parlament valis järjekordseks ametiajaks riigi peaministriks tagasi Hun Seni, kelle kandidatuuri toetasid kõik 94 istungil viibinud parlamendiliiget.
* Tai apellatsioonikohus kinnitas varasema kohtuotsuse, millega riigi endine peaminister Samak Sundaravej mõisteti laimamise eest kaheks aastaks vangi.
* Kongo Demokraatliku Vabariigi peaminister Antoine Gizenga esitas tagasiastumispalve, põhjendades oma sammu kõrge vanusega.
* Lõuna-Aafrika Vabariigis jõustus president Thabo Mbeki tagasiastumine. Parlament valis samal päeval presidendi kohusetäitjaks valitseva partei Aafrika Rahvuskongressi aseesimehe Kgalema Motlanthe.
* Eesti valitsus kiitis heaks 2009. aasta riigieelarve seaduse eelnõu. Eelarve kogumahuks kujunes 98,7 miljardit Eesti krooni.

## [[26. september]]

* Fääri saartel astus ametisse peaminister Kaj Leo Johannesen koos oma valitsuskabinetiga.
* Gruusias moodustati parlamendikomisjon Lõuna-Osseetia sõja ja selle käigus toimunud Venemaa sõjalise agressiooni uurimiseks.
* Saksamaal Kölni lennujaamas pidas eriüksus Amsterdami väljuma pidanud lennufirma KLM reisilennuki pardal kinni kaks oletatavat terroristi. Mõlemad isikud olid 20. eluaastates somaali päritolu mehed.
* Ukraina kaitseministeerium teatas, et Somaalia rannikul kaaperdasid piraadid Belize'i lipu all sõitnud Ukraina laeva Faina, mis oli teel Keeniasse ja mille pardal oli 33 T-72 tanki.
* Venemaal Orenburgis kohtusid Venezuela president Hugo Chávez ja Venemaa president Dmitri Medvedev. Kohtumisel otsustati tihendada koostööd tuumaenergeetika valdkonnas.
* Venemaal astus tagasi opositsioonilise erakonna Paremjõudude Liit esimees Nikita Belõhh. Partei uueks esimeheks nimetati Leonid Gozman.
* Ameerika Ühendriikides toimus presidendikandidaatide Barack Obama ja John McCaini esimene teledebatt, mis keskendus välis- ja majanduspoliitika küsimustele.
* Türkmenistanis võeti vastu riigi uus põhiseadus.

## [[27. september]]

* Hispaanias lõppes San Sebastiáni filmifestival, mille peaauhinna võitis Türgi filmilavastaja Yeşim Ustaoğlu film "Pandora laegas".
* Türgi suurimas linnas İstanbulis lasti vette esimesed Türgis ehitatud sõjalaevad: korvett Heybeliada ja miinitraaler Akcay.
* Iraagi pealinnas Bagdadis toimus neli pommiplahvatust, milles hukkus kokku vähemalt 32 ja sai vigastada üle 100 inimese.
* Süürias Damaskuses plahvatas autopomm, mis tappis 17 inimest.
* Mauritaania sõjaväeline hunta lükkas tagasi Aafrika Liidu ultimaatumi, millega nõuti 6. oktoobriks Sidi Ould Cheikh Abdallahi ennistamist presidendiametisse.
* Eestis Tallinnas toimus Erakonna Eestimaa Rohelised volikogu esimene istung.
* Eestis Tartus toimus Isamaa ja Res Publica Liidu volikogu istung, kus otsustati toetada regionaalminister Siim-Valmar Kiisleri ettepanekut viia haldusreform läbi administratiivsete meetoditega.

## [[28. september]]

* Austrias toimusid ennetähtaegsed parlamendivalimised. Valimised võitis 29,7 protsendi häältega Austria Sotsiaaldemokraatlik Partei, mis sai 58 kohta 183-liikmelises parlamendis. Teiseks jäi 25,61-protsendilise toetuse ja 50 saadikukohaga Austria Rahvapartei. Valimistest lõikasid enim kasu rahvuslikud erakonnad Austria Vabaduspartei ja Allianss Austria Tuleviku Eest, mis saavutasid kokku 28,99 protsendi valijate toetuse ning kindlustasid endale 56 kohta parlamendis.
* Valgevenes toimusid parlamendivalimised.
* Saksamaa Baieri liidumaal toimusid kohaliku parlamendi valimised. Valimistel saavutas Kristlik-Sotsiaalne Liit 43,4 protsendi valijate toetuse ja 92 saadikukohta, kaotades 46 aastat talle kuulunud absoluutse enamuse 187-liikmelises parlamendis. Peamine opositsioonierakond Saksamaa Sotsiaaldemokraatlik Partei saavutas 18,6-protsendilise toetuse ja 39 saadikukohta. Kokku osales valimistel 58,1 protsenti hääleõiguslikest elanikest.
* Ecuadoris toimunud rahvahääletusel kiideti 70-protsendilise toetusega heaks riigi uus põhiseadus, millega laiendatakse presidendi volitusi.
* Jaapanis astus neli päeva pärast ministriportfelli vastuvõtmist tagasi transpordiminister Nariaki Nakayama.

## [[29. september]]

* Islandi valitsus riigistas majandusraskustesse sattunud Islandi suuruselt kolmanda panga Glitnir. Valitsus omandas 600 miljoni euro eest 75% Glitniri aktsiatest.
* Saksamaa erapankade konsortsium ja valitsus eraldasid majandusraskustesse sattunud Müncheni kinnisvarapangale Hypo Real Estate 35 miljardi euro suuruse laenu.
* Suurbritannia valitsus teavitas avalikkust otsusest riigistada majandusraskustesse sattunud pank Bradford & Bingley.
* Venemaale saabus ametlikule visiidile Lõuna-Korea president Lee Myung-bak. Visiidi raames kohtus ta oma kolleegi Dmitri Medvedeviga.
* Ameerika Ühendriikide Kongressi Esindajatekoda lükkas häältega 225:208 tagasi valitsuse plaani 700 miljardi USA dollari eraldamiseks finantsraskustesse sattunud Wall Streeti pankadele.
* Ameerika Ühendriikide finantskontsern Citigroup teatas majandusraskustesse sattunud finantsettevõtte Wachovia pangandusoperatsioonide ülevõtmisest. Ülevõtmisprotseduur, mille tulemusel võtab Citigroup üle ka 42 miljardi USA dollari väärtuses Wachoviale klientide poolt tagastamata laene, viiakse lõpule 2008. aasta jooksul.
* Eesti siseminister Jüri Pihl ja justiitsminister Rein Lang allkirjastasid Washingtonis Eesti ja Ameerika Ühendriikide vahelise viisavabaduse eeltingimuseks oleva raskete kuritegude vastu võitlemise ja ennetamise koostöö kokkuleppe. Ühendriikide esindajatena kirjutasid lepingule alla sisejulgeoleku minister Michael Chertoff ja justiitsministri asetäitja Matthew Friedrich.
* Eestis alustas vanglate relvastatud üksuse ülemana tööd 30-aastane Lauri Abel, vahetades välja Viru Vangla asedirektoriks suundunud Rain Annusvere.

## [[30. september]]

* Saksamaal astus seoses viletsate tulemustega parlamendivalimistel tagasi Kristlik-Sotsiaalse Liidu esimees Erwin Huber.
* Venemaa koosseisu kuuluva Inguššia pealinnas Magassis ründas naissoost enesetaputerrorist hommikul riigi siseministrit Mussa Medovit, õhkides ministri autokolonni möödumisel sõiduauto. Minister ja tema kaaskond rünnakus kannatada ei saanud; hukkus üks juhuslik mööduja ja veel üks juhuslik inimene sai vigastada.
* India Rājasthāni osariigis Jodhpuri linna lähistel hindu templis puhkenud massilises rüseluses tallati jalge alla ja hukkus 113 inimest. Veel 150 inimest said erineva raskusastmega vigastusi. Kokku viibis templis ja selle ümbruses õnnetuse ajal 25 000 Navaratri püha algust tähistama tulnud usklikku.
* Pakistanis vahetati välja riikliku sõjaväeluure ISI ülem Nadeem Taj. Agentuuri uueks ülemaks sai kindral Ahmad Shuja Pasha.
* Angola president José Eduardo dos Santos nimetas riigi uueks peaministriks Paulo Kassoma.
* Eesti president Toomas Hendrik Ilves nimetas suursaadikuks San Marinos Andres Tomasbergi.